এই গল্পটা নব্বইয়ের দশকের অনেক কিশোরেরই চেনা গল্প। আর তাদের সবারই প্রিয় নাম আইয়ুব বাচ্চু। গানে এবং গিটারে যিনি ধরে রেখেছিলেন তাঁর শ্রোতাদের। আইয়ুব বাচ্চু এবং এলআরবি-এর ভক্ত সেই কিশোর পত্রিকা পড়ে জেনেছিল, বাবার কাছ থেকে কৈশোরে গিটার উপহার পেয়েছিলেন আইয়ুব বাচ্চু। সেই থেকে গিটারই তাঁর সঙ্গী। গিটারেই যেন জীবনটা বেঁধে ফেলেছিলেন। চট্টগ্রামের দূরন্ত শৈশব-কৈশোর পেরিয়ে চলে আসেন ঢাকায়। ঢাকায় এসে ব্যান্ডের সঙ্গে জুড়ে গেলেন। প্রথমে ফিলিংস, তারপর একটা দীর্ঘ সময় সোলস-এ, বাজাতেন লিড গিটার, এরপর ১৯৯২ সালে নিজেই শুরু করলেন এলআরবি। প্রথমে এলআরবি মানে ছিল ‘লিটল রিভার ব্যান্ড’। পরে এই নামে বিদেশি ব্যান্ড থাকায় নাম এলআরবি রেখেই অর্থ পরিবর্তন করা হয়, এলআরবি মানে হয় ‘লাভ রানস্ ব্লাইন্ড’।